मजदूरी कर रहे हैं पूर्व विधायक जेठाभाई ठाकोर

जो लोगों के आंसू पोंछते थे, आज उन्हें पूछने वाला कोई नहीं है।

हिम्मतनगर. इसे मानने को कोई तैयार ही नहीं होगा कि पांच दशक पहले जो विधायक रह चुका हो, वही आज घोर गरीबी में मजदूरी करते हुए अपने दिन काट रहा है। जर्जर कच्चा मकान और बीपीएल कार्ड ही उनका सहारा है। जो कभी लोगों के आंसू पोंछा करते थे, उनके आंसू पोंछने वाला कोई नहीं है।



कांग्रेस प्रत्याशी को 17 हजार वोट से हराया था

1967 से 1971 के दौरान खेडब्रह्मा के विधायक रह चुके जेठाभाई ठाकोर साइकिल से प्रचार कर निर्दलीय उम्मीदवार के रूप में चुनाव लड़ते हुए कांग्रेस के प्रत्याशी को 17 हजार वोटों से हराया था। वे साइकिल से खेडब्रह्मा आते, फिर वहां से बस से गांधीनगर विधानसभा जाते थे। उनके कार्यकाल के दौरान अकाल पड़ गया था। तब उन्होंने तालाब और रास्ते के काम को प्राथमिकता दी थी। उनके उस काम को नागरिक आज भी याद करते हैं।



साइकिल से दौरा करते थे

अपने विधानसभा क्षेत्र का दौरा जेठाभाई साइकिल से ही करते, लोगों से उनका हाल-चाल पूछते थे। आज वे 85 साल के हैं। उन्हें पेंशन भी नहीं मिलती। पूर्व विधायकों के लिए विशेष आयोग बनाया तो गया है, पर आज तक उन्हें उससे किसी प्रकार की सहायता नहीं मिली है। इसके बाद भी वे किसी से शिकायत नहीं करते। उनके चेहरे पर भी किसी भी तरह का मलाल दिखाई नहीं देता।



मजदूरी ही सहारा

जेठाभाई बताते हैं कि 5 बेटे और बहुएं मजदूरी करते हैं। जिससे जीवन की गाड़ी चल रही है। आज के विधायक केवल एक ही कार्यकाल में इतना कमा लेते हैं कि अगली पीढ़ियों को भी धन की चिंता नहीं रहती। ऐसे में जेठाभाई एक मिसाल हैं, जिनके पास पूंजी के रूप में एक जर्जर मकान और बीपीएल कार्ड है। ढाई दशक से गुजरात में भाजपा का शासन रहा है, उसके बाद भी इस पूर्व विधायक को कोई पूछ नहीं रहा है। यह देश की विडम्बना है।